
TASSO-kedlerne er udført af det 
uforgængelige støbejern, der hol- 
der i mange, mange år uden at 
tage skade af selv den hårdeste 


fyring. 


TASSO-kedlernes gennemførte 
solide konstruktion har givet disse 
kedler et særligt godt ry over- 
alt - og næsten al slags brændsel 
kan anvendes. TASSO-kedler er 
derudover meget økonomiske i 


brug og sikrer en konstant og 


behagelig varme. 


Der bygges tre serier af TASS O- 
kedler - hver for sig specielt frem- 
stillet til forskellige formål. Alle 
kedler prøves før leveringen med 
mindst 7 atm. koldtvandstryk, og 
der er garanti for materiale- og 
fabrikationsfejl, hvorom der gives 
os meddelelse inden 2 år fra leve- 
ringsdatoen. 

Specia!-brochure med alle tæn- 
kelige oplysninger om TASSO- 
kedler sendes gerne uden for- 
bindende, og De vil her kunne 
finde de tekniske tabeller, De har 


brug for. 


Der findes altid en TASS O-kedel til 


enhver varmeopgave. Den her viste 


kedel fremstilles med varmeflade fra 
1,3-28m?. 


Ys H. RASMUSSEN & Co., ODENSE 

Københavns parker 
Af havearkitekt Erik Mygind 114 (48018772 


København har for få parker — saneringen af de parkløse kvar- 
terer er endnu ikke påbegyndt, vestegnen har ingen udflugts- 
områder — den lange kyst er kun offentlig tilgængelig et par 
steder og tusindvis af børn har ingen steder, hvor 'de kan lege. 
Man kunne derfor vente, at de forhåndenværende muligheder 
blev udnyttet til det yderste — men det gør de ikke, takket være 
urimelige administrationsskel, utidssvarende indretning og mang- 
lende kontakt med publikum. Der er pæne og gode detaljer her 
og der, men hele Københavnsegnens friluftsliv, som brugsmæssig 
burde være en helhed, er hakket ud i en masse småstykker uden 
indbyrdes byplanmæssigt samarbejde. 

Hver enkelt kommune, ministerium eller grønt væsen administre- 
rer sit lille område, som om verden ikke var større og som om 
enhver havde en gård på landet, hvor man kan tage ud, når 
der ikke er rart at være i byen. Ved boligbyggeriet i omegnen — 
selv ved det sociale — siger man, lige som på broerne: skidt med 
legepladserne, det grønne land ligger jo lige uden for — naboens 
byggegrund er den bedste legeplads. 

Byen vokser. Det grønne land er snart forsvundet i Lyngby, 
Gladsaxe, Hvidovre og Virum. Byggeriet flyder som en lavastrøm 
ud over omegnen og går kun uden om søer, skove og vandlidende 
arealer. En katastrofe truer, hvis man ikke omgående griber ind 
og gør sig klart, at der er opstået en hel ny situation. En situa- 
tion skabt af den store sammenstuvning og med den konsekvens, 
at alle rekreative behov — behov, som let løses i småbyer — nu 
multipliceres op til størrelser som man aldrig før har kendt, og 
som man derfor ikke har noget maskineri til at løse. 


Ordet park er i byplanmæssig betydning mere end græs, blomster 
og sejlende skyer, det er fællesbetegnelsen for alle friluftsarealer, 
der kan benyttes til rekreation for større eller mindre grupper af 
befolkningen. Parkbehovet kan ligesom behovet for huse opdeles 
i en masse vidt forskellige funktioner, og det er alle disse mange 
funktioner, vi må gøre os bekendt med, når vi skal undersøge 
det Storkøbenhavnske parkbehov. 

Det principielle behov omfatter: 

I. Ved hver bolig eller gruppe af boliger må børn have adgang 
til fængslende og udviklende lege. 

II. Et kvarter eller flere boliggrupper må have en park åben for 
enhver, der vil hvile, sove, lege, spille bold, dyrke idræt eller 
opleve noget nyt. 

III. Flere kvarterer, en bydel eller en by i omegnen må have en 
stærkt differentieret storpark med plads til store stævner, fri- 
luftsteater, svømmebassin, vintersport, boldspil, fri idræt, leg, 
hvil og oplevelser. 

IV. Vejen til og fra arbejdsplads, indkøbs- eller undervisningssted 
må være smuk og afvekslende. Hvilepladser i sol og skygge må 
findes lige ved alfarvej. : 
V. På fridage vil vi opleve noget helt nyt. Strømmen søger ud i 
landet, til skov, sø, strand og mark eller bare ud til en have. 

Ved mange boliger er der ingen småbørnslegepladser |. 
— kun de børn, hvis mødre har tid, når frem til par-f, 
kernes få og små sandkasser og her er trængslen stor.| 

I. Boliggruppe-legepladser 


Storbyen er ikke indrettet til børn, og selv de allernyeste bebyg- 
gelser tager meget ringe hensyn til de små borgere. 

Vi indretter nok i ny og næ legepladser eller stiller lidt apparatur 
op, men inderst inde ved vi godt, at det er noget, vi gør for at 
have samvittigheden i orden. 

Det at indrette en legeplads er for så vidt ikke noget problem, hvis 
man bare ta'r børnene med på råd, eller husker på, hvorledes 
man selv og ens samtidige holdt af at lege, men endnu er det 
ikke almindeligt at spørge brugerne, når det gælder boligbyggeri 
og byplanlægning. 

Når mange legepladser derfor ikke har den rigtige søgning, skyl- 
des det sikkert, at børn finder dem kedelige eller ubrugelige til 
det, de vil lege — en kendt sag er det i alt fald, at børn ikke altid 
leger de ønskede steder, og det gælder både parkers og boligkom- 
pleksers legepladser. 

Legepladsens indretning må forbedres, ikke ved flere færdige 
apparater, men ved at give børnene råmaterialer, som de selv må 
forarbejde, arrangere og bruge til deres lege. 

De må have kloakrør, brædder, mursten, grene, ler, cement og 
gamle biler, flyvemaskiner og al slags gammelt ragelse, som de 
kan rode med. 

Den megen hærværk på privat og offentlig ejendom, den øgede 
ungdomskriminalitet og den megen snakken og hængen på gade- 
hjørner er bestemt af, at mange unge ikke har noget positivt at 
tage sig til, fordi der ikke er plads nogen steder. Fritidshjem og 

Den klassiske legeplads som denne er kun en fattig 
erstatning for det, som vi har berøvet børnene ved at 
bygge så tæt og så fint, at der ikke er plads til at rode. 


klubber hjælper endnu kun som en dråbe i havet. Mangelen på 
legepladser burde medføre, at alle kræfter blev sat ind på at 
udnytte de forhåndenværende arealer. Ved gårdrydning, hvor 
flere gårde sammenlægges til een stor, kan der bødes lidt på de 
værste urimeligheder og i de nyere kvarterer kunne man på 


lignende måde pålægge boligselskaberne en pligt til alene eller i 
samarbejde med naboselskaber eller kommunen at indrette og 
drive tidssvarende legepladser. 

I Københavns kommune har alle boligkomplekser over 8 lejlig- 
heder pligt til at indrette legepladser. I omegnskommunerne gæl- 
der bestemmelsen flere steder kun statslånsbyggeriet, det private 
spekulationsbyggeri slipper derimod fri, til trods for at behovet 
for legepladser er uafhængigt af byggeriets financiering. På dette 
punkt må byggevedtægterne for samtlige omegnskommuner brin- 
ges i overensstemmelse med Københavns byggelov. Det er 
imidlertid ikke tilstrækkeligt, at det offentlige pålægger bygher- 
rerne pligt til at indrette tidssvarende legepladser, hvis man und- 
lader at sikre kontrol med, om de stadig forbliver intakte. Der er 
talrige eksempler blandt andet fra kommunale ejendomme på, 
at legepladserne er blevet nedlagt eller får lov til at forfalde så 
snart der er prioriteret. 

Indretning af legepladser må i højere grad løses for hver enkelt 
boliggruppe — undlader man det, vælter man bare byrden over 
på den stedlige kommune, og det er undladelsen af at sikre bolig- 
gruppens parkbehov, der volder de største kvaler i de udbyggede 
bydele, — kvaler som omegnskommunerne også snart vil stifte 


"køjte- og kælkebaner kan indrettes mange steder ved 


unstige foranstaltninger. Kælkebaner burde 1 højere 
rad indpasses i de store boligkompleksers haveanlæg. bekendtskab med. 

Hele legepladsspørgsmålet hænger nøje sammen med bygge- og 
planlægningsmåden. Den spredte planløse udbygning af nye 
kvarterer forringer mulighederne for at skabe enheder, der er 
så store, at de selv kan indrette og drive vuggestue, børnehave og 
fritidshjem med skrammellegeplads og med det dertil nødvendige 


opsyn. 


Københavns kommune har flere legepladser, som slet ikke kan 
udnyttes rigtigt, fordi de er adskilte fra de kvarterer, de skal 
betjene, af alt for store afstande eller af alt for stærkt trafikerede 
færdselsårer; det gælder for eks. Smedelinien og Østre anlæg. 
For at passere disse færdselsforhindringer må der laves en organi- 
seret opsamling og transport af børn — og den må være gratis, 
for børn og deres forældre er jo uden skyld i, at netop de må bo 
i et parkløst kvarter. 

I Stockholm har man biler, der transporterer børn frem og til- 
bage til parkerne, og noget lignende kunne også nok organiseres 
i København. 


Bybørnenes dårlige sundhedstilstand er en direkte følge af mang- 
lende sol og luft, og netop fordi det er byens planløse udvikling, 
der er skyld i, at de må bo så dårligt — burde det også være byen, 
der sørgede for, at de i sommerferien kom ud og vandt nye kræf- 
ter på stadens bekostning. Gabriel Jensens ferieudflugter er den 
første begyndelse, men der må større midler til, for at det rigtigt 
kan hjælpe noget. 

I sommeren 1948 og 1949 hjalp Københavns politi med til at 
transportere børn ud i fælledparken i ,,salatfade” og ,,skovvogne"". 
Der arrangeredes sejlture og meget andet, men i virkeligheden 
er opgaven med at få børn ud af byen om sommeren så stor, at 
den må løses ad lovgivningens vej, sådan som det f. eks. er gjort 
i Polen og Tjekoslovakiet, hvor alle børn ved statens og fag- 
foreningernes mellemkomst sikres en måneds landophold ved 
kysten eller i bjergene. 

Legepladsen skal kunne fængsle børn i alle aldre 
dag efter dag — og det kan kun de legepladser, hvor 
børnene selv iscenesætter legen, hvor de i legen kan 
søge at efterligne det de ser, læser, eller hører om. 


De alt for få legepladser og parker kunne udnyttes. 
bedre, hvis man organiserede gratis transport af 
børnene fra de trange boligkarreer til parkerne 


II. Kvarteret 


Indenfor en radius på 5-10 minuters gang må der foruden de 
lokale legepladser og haveanlæg være adgang til en fælles tumle- 
plads med idræts-, bold-, kælke- og skøjtebaner. Der må være 
noget, der kan optage både store og små. Det grønne må være 
mere end grønt, det må have et vist indhold, et indhold, der 
stadig kan fængsle. Parkbehovet er ikke løst ved at rulle en grøn 
græsmåtte ud i den såkaldte parkbebyggelse og plante et par 
træer her og der. Ja, end ikke parcel og rækkehusbebyggelsen er 
i stand til at løse deres eget parkbehov. De mange legende børn 
på vejen er et tydeligt bevis herpå. 

I forbindelse med indkøbscenter, omstigningsstationer og store 
arbejdspladser må der være lune, beskyttede hvilehaver med 
blomster, springvand og masser af bænke. De 3435 bænke, Kø- 
benhavns kommune har til fordeling blandt 600.000 indbyggere, 
slår langt fra til og er heller ikke særlig bekvemme at sidde på. 


Hvert kvarter har sit specielle behov og sine vidt forskellige topo- 
grafiske og terrainmæssige muligheder, og det er af stor værdi, 
at disse forskelligheder accentueres i parkanlægene. Der er i 
parkadministrationen en tendens til at udforme alle større parker 
efter det samme landskabelige tema som Utterslev mose og 
Valbyparken uden at accentuere andet end den bevidste tilfæl- 
dighed. Selv et så værdifuldt anlæg som søerne har der været 
planer om at omdanne til en ,,naturlig" sø med bugtede bredder 
å la Norr Målarstrand i Stockholm. 


Søernes regulering er projekteret af Stads- Det karakteristiske ved Søerne er deres lange udstrækning og 


arkitekt Poul Holsøe, gengivet i Arkitekten, 


månedshæfte 2, 1929. 


denne virkning burde være accentueret ved at gøre dem noget 
smallere og indramme dem af høje tætte løvvægge. Som det er nu, 
er det ikke godt, græsskråningerne er for smalle, de siddende 
generes af trækket fra den højereliggende gade og af de spad- 
serende på den alt for smalle sti langs vandet. 


Forslag til omlægning af Slotsholmen er gen- Tilfældige gadereguleringer og forlægning af trafiklinier har mange 


givet i Arkitekten, ugehæfte 8, 


1946 


steder ødelagt værdifulde bybilleder og rumvirkninger på torve 
og pladser. Kgl. bygningsinspektør Thomas Havnings forslag til 
omlægning af slotsholmen med forlægning af sporvognstrafiken, 
så Christiansborg og Thorvaldsens musæum kom til at ligge helt 
for sig selv, ville være en værdifuld forbedring i den indre by, og er 
et glædeligt eksempel på, hvordan der kan arbejdes med bybille- 


NYE ——R [JE ELERS] 
) VE UL —— TER ODS Se 


HD 


E S Ul! > 

RE VSSE T SUITE 
= RE 
SISSEL ER I 


Kort over ,,Søerne” i København, 1:30.000. St. Jørgens sø helt til venstre (mod syd) er 
nu vandreservoir og deles af dæmningen i to dele, dernæst Peblingesøen og derefter (på den anden 
side Dr. Louises bro) Sortedamssøens to halvdele adskilt af Fredensbro. Søerne er kunstige,” 
skabt ved opstemning. Peblingesøen er den ældste, oprindelig en mølledam, måske helt tilbage 
fra Absalons tid. Sortedamssøen er anlagt i forbindelse med en forstærkning af Københavns 
befæstning ca. 1525, Skt. Jørgens sø er opstemmet i Chr. IV.s tid. 

det, — men hvorfor ser man ikke noget til de fremtidige park- 
projekter? i 
For alle, der til daglig ikke har tid og lejlighed til at komme 1 
parken og følge årets gang, bliver gader, veje og pladsers beplant- 
ning af særlig stor værdi. 
Folk udtaler ofte deres glæde over det enlige træ, der får lov til 
at stå og kaste skygge på gaden og give husmuren en hårdt til- 
trængt kontrast. Men ingen tør nøjes med kun at plante eet træ, 
skal der plantes træer, skal det være et helt system med mange 
træer. 

Det enlige træ eller bare ganske få træer har tit større værdi end 
en hel række. På mange gavle og plankeværker kunne der lige 
så godt vokse nogle klatreplanter. Rådhusvin kræver ikke nogen 
særlig pasning de skal bare plantes og beskyttes de første år. Og 
hvorfor indskrænke sig til kun at plante på offentlig jord? Hvis 
kommunen gratis tilbød at udføre arbejdet og levere planterne, 
var der sikkert private grundejere, der gerne ville lægge jord til 
og bidrage til at bringe lidt mere grønt og mere liv i bybilledet. 
Burmeister & Wain lod for nogle år siden sin byggegrund ved 
Knippelsbro regulere af havearkitekt C. Th. Sørensen. Der blev 
lavet en grønning, som nu bruges til fodboldbane og der blev 
plantet poppel og pil, som nu lyser op i bybilledet og er til glæde 
for så mange, at man uvægerlig ville tro, at det var et offentligt 
anlæg. 


Hvor trafiken midt i stenørkenen levner en trekant eller en lille 
plads, er der tit lavet en lille oase med græs, buske og årstidens 
blomster, for at trafikanterne kan have noget pænt at se på. 
Før i tiden var de fleste byanlæg af denne kategori kun til at se 
på, men i de senere år er man ved at lave dem om til at være i — 
til at bruge. 

I Stockholm sidder man altid inde bag blomster og ser ud på 
dem med trafiken i baggrunden, medens man i København 
endnu mange steder har bænke stående foran det tilgitrede anlæg, 
hvis blomster man derfor er afskåret fra at nyde godt af. 
Mange små blomsteroaser, for eks. den på Jarmers plads og den 
på hjørnet af Jagtvejen og Østerbrogade, bør omdannes til små 
lukkede hvilehaver med bænke, halvtag og tætte skeærmende hegn. 
De kan forsænkes for ikke at genere oversigten og de bør fyldes 
med årstidens blomster, græs eller vand. Lad dem stå åbne hele 
døgnet og lad lidt af feststemningen fra parterrehaven i Tivoli 
finde indpas i de kommunale anlæg. 


Blomster hører hjemme i haver og hvor der bor mennesker, og 
formodentlig har nogle konstateret, at Rådhuspladsen ikke bliver 
smukkere, fordi man udstiller sommerblomster og Rhododendron 
i betonkrukker. Vil man have farver hele året, bør man hellere 
engagere nogle flere blomstersælgere til at stå og live op på den 
store hvide plads. 

På Højbroplads har man farvestrålende udstillinger af blomster 
og grønsager under store haveparasoller og halvtag hele året og 
så tilmed gratis, ja, sælgerne betaler oven i købet for deres stader. 
Kunne noget lignende ikke praktiseres på Rådhuspladsen? 
Helhedsindtrykket af blomster i betonkrukker er mere mærkeligt 

Det enlige iræ virker ofte stærkere end en hel række. 
De mange smukke gadebilleder i Rønne beror for en 
stor del på, at havernes træer er synlige fra gaden. 

Ved de små grønne ,,0aser" på torve og pladser 
sidder man tit med ryggen til blomsterne og får en 
masse træk igennem. jerngitteret (foroven). Hvis 
haverne blev forsænket og omgivet af mure, kunne 
man få nogle dejlige lune siddepladser (forneden). 


Blomsterne på Amagertorv — som man 
kan nyde ganske gratis — virker meget 
mere naturlige og overdådige end de blom- 
ster, som man dyrker 1  betonkrukker. 


Ved St. Petri kirke er der et lille, nyde- 
ligt, kommunalt anlæg, men fra gaden ser 
det så privat og tillukket ud, at kun få 
vover at gå derind. Parkvæsenet burde 
"1 højere grad skilte med sine herligheder. 


end smukt. Er det ikke bare for at lefle for turister, at man laver 
den slags? Blomster vokser bedst på lune, beskyttede steder, og 
da det er så heldigt, at menneskene også holder af læ, bør man 1 
højere grad kombinere disse to ønsker. 


Når alle muligheder skal udnyttes, kommer arealerne omkring 
kirkerne også i søgelyset. Mange steder er de omgivet af et lille 
anlæg, hvor adgang og især støjende leg er forbudt. Ved Trinitatis 
kirke bag Rundetårn er der god plads. Her ville i alt fald nogle 
bænke gøre godt, og de kan næppe genere den sognepræst, der i 
sin tid satte skilte op, der forbød leg på pladsen. 

Ved Sct. Petri kirke er der et lille anlæg, som kommunen har 
lavet, men der er alt for få bænke og det hele ser så privat og til- 
lukket ud, at det kun er lokalkendte folk, der benytter det. 
Ved Helligåndskirken lige ved strøget er der lidt bænke, men 
stedets rige muligheder er endnu ikke udnyttet. Opgaven går jo 
også ud over menighedsrådets virkefelt, og her må så kommunen 
træde hjælpende til. 


III. Bydel 


For at begrænse den dyre tidsrøvende transport må man bestræbe 
sig på, at hver bydel eller by i omegnen bliver selvforsynende i 
rekreativ henseende. Centralt beliggende med lette adgangs- 
muligheder må der være en stærkt differentieret udflugtspark. 
Der må være noget at opleve for enhver, og der skal være plads 
til store folkestævner. Der må være permanente friluftsteatre, 
boldbaner og stadion. Hvor der ikke er naturlige bademuligheder, 
må der laves friluftsbade. Adgangen til sejl- og kanosport må sikres 
gennem financiel hjælp til køb af grunde og opførelse af bådehuse 
for klubberne. 

Københavns kommune er endnu ikke dækket med udflugtsparker 
og derfor bliver de eksisterende parker overbelastet om søndagen. 
Det myldrende folkeliv, fluepapiret, som man så stolt bringer i 
mandagsavisen, er derfor ikke udtryk for, hvad folk kan lide, men 
hvad de må nøjes med. Søgningen er så stor og midlerne til at 
komme ud af byen så små, at selv de mest uidylliske græsrabatter 
langs gader og veje tages i anvendelse. 

Utterslev mose, som rent kommunal-statistisk medregnes i Kø- 
benhavns parker, kan ikke udnyttes endnu, fordi folk, f. eks. en 
familie med børn fra den indre by, ikke har råd til at tage derud, 
og hvem fortæller iøvrigt folk, hvor de skal tage hen? Hvem 
hjælper, vejleder og fortæller om parkernes indretning og attrak- 
tioner? 

Manglende differentiering af parkerne medfører at der mange 
steder opstår en konflikt mellem det aktive og det passive publi- 
kum, mellem dem, der vil spille bold og dem, der vil hvile. I 
fælledparken har man tydeligt den konflikt, bl. a. fordi den nær- 
liggende idrætspark nu er blevet for lille. Foruden de lukkede 
klubbaner som kommunerne passer, må der være baner, der er 
forbeholdt de uorganiserede spillere, men disse baner må være 
indrammet af beplantninger, der klart accentuerer deres form og 
funktioner. Den landskabelige fælledstil er ikke alene dødkedelig, 
men den er direkte forkert for et areal der som fælledparken har 
mange forskellige funktioner. 

Afstandene til de naturlige badesteder er efterhånden 
så store, at de er uoverkommelige at tilbagelægge. 
Friluftsbade må derfor indrettes rundt om i bydelene. 


Boldspil og hvile forenes ikke så godt, en klar ad- 
skillelse af disse to funktioner er nødvendig for at 
undgå konflikt mellem det aktive og passive publikum. 


Mange provinsbyer har amfiteatralske mødepladser, 
i de københavnske parker er der ingen. 


Se også Arkitekten, månedshæfte 8, 1942, Par- 
ken et kulturcentrum. 

Nye funktioner kræver nye former. Åbne sletter egner sig ikke for 
folkemøder og teaterforestillinger. Hertil må man have klart 
afgrænsede pladser med høje løvvægge og et skålformet terrain. 
København har ikke en eneste tidssvarende mødeplads — i pro- 
vinsen er der dog nogle. 


IV. Udflugt 


Omegnens grønne områder, sø, skov, strand og mark, er på fri- 

dage målet for titusinder af københavneres udflugt. Men i de 

sidste år, hvor omegnskommunerne er blevet stærkt udbyggede, 

er ,naturen" — det åbne land — rykket endnu længere bort fra 

centrum, og de nærmeste grønne områder indgår nu i forstædernes 

daglige parkareal. 

Anlægsmæssigt og administrativt er der visse interessemodsætnin- 

ger mellem københavnerne, der i stort tal søger ud, og omegns- 

kommunerne, statsskovene og private institutioner, der skal mod- 

tage alle disse mere eller mindre ubudne gæster. Ved ekspropria- 

tion af de grønne områder efter den grønne betænkning udredte 

staten derfor ca. 60 pct. af udgifterne i forbindelse med stianlæg- 

ning; resten betalte hovedstads- og omegnskommunerne efter en 

særlig ordning, men da vedligeholdelsen af stier og de ekspropri- 

erede arealer påhviler den enkelte kommune og da der i visse 

omegnskommuner ikke er nogen sagkyndig til at tage sig af 
arealerne, får man ikke udnyttet alle de parkmæssige muligheder, . 
som de grønne arealer indeholder. 

De af den grønne betænkning (udgivet 1936 under daværende 

afdelingsing., nuværende stadsing. Forchhammers navn) fore- 

slåede fredninger og strandanlæg, var et meget fremsynet og 
værdifuldt arbejde, men desværre glemte man at få byplankon- 
torets havearkitekt med i det grønne arbejdsudvalg, og savnet af 
havekunstnerisk og terrainæstetisk bistand har sine steder, bl. a. 
ved Sjælsø og Høje Sandbjerg, sat sine tydelige spor i landskabet, 
spor, som kun delvis kan skjules af en omfattende plantning. 
Ved stien nord om Furesø og Farum sø opstod der, da stien var 
anlagt, ønsket om at borthugge en del af skoven for at åbne for 
udsigten til søen, men skovrideren, hvorunder den smalle skov- 
strimmel sorterer, kunne ud fra snævrere forstlige synspunkter 
ikke efterkomme dette ønske og derfor opnår man ikke den til- 
sigtede kontakt med naturen. 


Kanosporten har i de sidste år antaget et kolossalt omfang langs 
Mølleåen fra Farum til Lyngby, men vanskeligheden ved at er- 
hverve grunde og materialer til opførelse af bådklubber, hvor 
kanoer kan ligge aflåste til en billig pris, har ført til fuldstændig 
utålelige forhold, urimelige afgifter, masser af tyverier og til en 
proletarisering af kanofolkene, fordi man savner klubben til at 
holde justits. Støjplagen fra radioer i kanoer — tænk radio i kano — 
er nu blevet så stærk, at man har måttet bede politiet forbyde 
benyttelse af radioen på søen — et forbud, som naturligvis ikke 
overholdes. 

I forståelse af kanosportens store betydning har Lyngby-Tårbæk 
kommune forbedret en del af slæbesteder ved sluser indenfor 
kommunens grænser, men ved Mølleåens nedre løb er forhol- 
dene meget dårlige; ordningen, der kun tillader kanoer fra 
klubber at sejle i Farum sø er ganske urimelig, da kun en brøkdel 
af kanoerne kan få plads i den eneste klub, der er. 

I forhold til de mange kanoroere der tager på week-end er der for 
få lejrpladser. I skovene der alle steder omkranser søerne, bliver 
man ædt af myg, og det ville derfor være rimeligt, om man visse 
steder ryddede skoven langs bredden, således at der kan slås telt 
op under virkelige gode forhold og uden risiko for at sætte ild i 
skoven. 

Sikring af det fornødne antal lejrpladser er endnu ikke foretaget. 
Week-end- og søndags-lejrpladsen må indpasses i de grønne om- 
råder. Der må være arealer både til klubber og enkeltpersoner og 
i en overkommelig afstand fra byen. Der må ofres et planlægnings- 
arbejde på arealernes udformning, afgrænsning og beplantning, 
således at lejrfolkene virkelig kan komme i kontakt med naturen 
og landskaberne og komme de øvrige lejrgæster på afstand. 


Havet — det vi besynger og glædes ved, det turister beundrer og 
berømmer — er kun tilgængeligt ved Bellevue, Charlottenlund, 
på Amager og ved Greve samt ved et par enkelte badeanstalter; 
de øvrige steder er der havneanlæg eller private haver. De alt for 
få strandbade, hvoraf endda kun Amagerbadet ligger i Køben- 
havns kommune, er slet ikke i stand til at tage de enorme menne- 
skemængder, der søger derud på varme sommerdage, og mange 
må endda blive i byen, fordi transportomkostningerne derud er 
alt for store. Strandbadet ved Charlottenlund fort og Bellevue, 
som ejes af et kommunalt domineret aktieselskab, må udvides. 

De grønne stier går over marker, gennem skove og 
langs søer. Terrainet er meget afvekslende, men 
stierne savner på visse steder den intime tilknytning 
til landskabet, den righoldige og overdådige flora, og 
den fornødne gartneriske vedligeholdelse. Man har 
således endnu ikke udnyttet alle de rige muligheder. 


Fra naturens side er der gode muligheder for et om- 
Sattende kano- og teltliv i omegnen, men der savnes 
lejrpladser. Ved Furesøen er-der f.eks. kun denne ene. 


KØBENHAVNS-EGNEN 


S Rungsted 


> 


Offentlige badestrande 


Badeanstalter 
Grønne stier 

I :200.000. Bemærk at vestegnen totalt savner skov 


Kort over Københavnsegnens grønne stier, samt eksisterende bademuligheder, 

I forbindelse med en forlængelse af vandstrandvejen ind mod 
byen, må der etableres nye kunstige badestrande. 

Takket være de mange naturlige forhindringer, skove, søer, vand- 
løb og moser, som byggeriet har måttet gå udenom, er nordegnen 
velforsynet med rekreative udflugtsområder, de skal blot udnyttes 
mere planmæssigt. I vest- og sydvestegnen, hvor det frugtbare 
agerland ligger lige ind til byen, har man ingen skove eller søer, 
der kan omdannes til udflugtsområder. Det er derfor påkrævet, 
at man ad kunstig vej etablerer sådanne. Plantning af skov og 
sikring af grønne bælter må foretages allerede nu, som foreslået 
i skitseforslaget til en egnsplan for Storkøbenhavn. 
Naturfredningen må suppleres med landskabsplanlægningen. Den 
natur, vi har i dag, er et produkt af menneskers indgriben, af kul- 
tivering, afvanding og plantning, og det beskyttende frednings- 
arbejde må suppleres med et skabende planlægningsarbejde, der 
kan danne rammen om kommende slægters boliger- og arbejds- 
steder. De udlagte parker, skove og de grønne områder må være 
urørlige i den forstand, at de fortsat skal bestå for at tjene rekrea- 
tive formål. Men en fredning af deres nuværende plantebestand 
og indretning vil være ganske urimelig med mindre det drejer sig 
om historiske anlæg af høj havekunstnerisk værdi og her må 
Det kongelige Akademi's havekunstneriske udvalg være råd- 
givende instans. 


Administrationsskel 


Det grønne i Storkøbenhavn administreres af en lang række 
kommuner, væsener og institutioner uden indbyrdes kontakt og 
samarbejde; og den enkelte kommune må finde sig i, at andre 
offentlige væsener beslaglægger store arealer indenfor kom- 
munen og driver dem på sin egen måde uden hensyn til det 
omgivende kvarters parkbehov. 

Krigsministeriet holder af princip altid de nedlagte forter og 
fæstninger lukkede, efter at deres militære værdi er ophørt, og 
staten fortsætter med at drive forhenværende kongelige haver 
som herskabshaver, længe efter at kronen har givet afkald på 
dem. 

Det store parkbælte i voldkvartererne, der byplanmæssigt burde 
fungere som en helhed, er takket være administrationsskel opdelt 
i en række enheder uden indbyrdes samarbejde med heraf føl- 
gende udnyttelsesgrad. 

Rent administrativt sorterer det grønne på Langelinie under 
Københavns kommune, Kastellet ejes af krigsministeriet, men 
for tiden passer kommunen en del af det, fordi der er offentlig 
adgang til voldene. Smedelinien, der går udenom Kastellet, samt 
Grønningen, Østre anlæg og anlæget ved kunstmusæet admini- 
streres af kommunen, Botanisk have sorterer under under- 
visningsministeriet og Kongens have under inspektoratet for de 
kongelige lysthaver (Statsministeriet). På Christianshavn er en 
del af volden udlagt til skydebaner for håndvåben under krigs- 
ministeriet. 

Parkbæltets udstrækning indebærer muligheder for en stærk dif- 
ferentiering både havekunstnerisk og rekreativt, og dog frem- 
træder det hele som en ensartet skov af tilfældige træer. 

Kongens have er behandlet i et stort dob- 
belthæfte af Arkitekten, månedshæfte 4-5, 1931. 

Der er hyggeligt, der er blomster og bænke og små legepladser, 
men det samme tema gentages i en uendelighed, og det er for- 
modentlig grunden til, at der nu er blevet indrettet et par særlige 
blomsterhaver i Østre anlæg. 

Østre anlægs byplanmæssige opgave er imidlertid ikke at rumme 
blomsterhaver, men at opsuge de omliggende boligmassers børn 
og give dem muligheder for udviklende leg. Dette har man ikke 
gjort i tilstrækkelig grad, og særlig grelt er det, fordi Kongens have 
også forsømmer at løse de opgaver, som byplanmæssigt stilles til 
den. 

I Kongens have, der drives af staten, er der ganske vist en lege- 
plads, men det er på det strengeste forbudt at gå, endsige ligge 
på græsset. Der er blomster i Kongens have i store masser i et 
bredt blomsterbed, men man kan ikke nyde dem siddende, det er 
en alvorlig mangel. Kongens have har lidt en mærkelig skæbne. 
I 1930-31 holdt man en stor konkurrence for at kunne foretage 
en stærkt tiltrængt omlægning. 

Der indkom flere værdifulde forslag, og der blev skrevet lange 
artikler om, hvor vigtigt det var, at man plantede et nyt system 
af træer til afløsning af det gamle døende allésystem. Så blev 
sagen henlagt. Man blev ved det gamle og lukkede ørene for 
den omboende befolknings ønske om at få en grøn tidssvarende 
tumleplads. 

Botanisk have, der ligger lige i nærheden, administreres som sagt 
af undervisningsministeriet og leverer undervisningsmateriale til 
universitetet, men samtidig er der offentlig adgang til haven og 
den bruges meget til gennemgang (diagonal færdsel) i forbindelse 
med Østre anlæg. Men man kunne udmærket tænke sig, at Bota- 
nisk haves plantesamlinger i højere grad var lagt an på at forene 
det rekreative med det undervisningsmæssige. Ved at gøre Bota- 
nisk have til et center for blomsterdyrkning kunne man aflaste de 
omliggende haver, og ved et samarbejde mellem Botanisk have 
og de offentlige lysthaver, kommunen, Landbohøjskolens have 
og det kongelige haveselskab kunne man tillige fordele plante- 
dyrkningen således, at man fik skabt en komplet videnskabelig 
og havebotanisk plantesamling. 

I øjeblikket er det sådan, at hvert anlæg arbejder på at repræsen- 
tere lidt af hvert, men har intet komplet. Kunne man i stedet 
for fordele opgaverne efter en plan, så kunne der f. eks. eet sted 
være en irishave med alt, hvad der findes af iris, en anden med 
alle mulige roser, en tredie med et væld af pæoner eller ridder- 
sporer, og i storparkerne kunne man have samlinger af træer og 
buske. En sådan ordning ville blive hilst med glæde af haveinter- 
esserede, gartnere, studerende og havearkitekter, fordi man i 
øjeblikket savner en komplet og up-to-date studiesamling af 
planter til haver. 

Også andre steder møder man disse urimelige administrations- 
skel. I Grøndalsparken er der på det 70 m brede parkbælte tre 
forskellige kommunale væsener, der passer og holder opsyn med 
det sammenhængende græsklædte areal, nemlig: Kloakafdelingen, 
Vandforsyningen og stadsgartnerens afdeling. 

I de grønne områder sorterer det sammenhængende stisystem 
under en række kommunale og amtslige væsener uden indbyrdes 

samarbejde. I København, Gladsaxe, Lyngby og Gentofte er de 
underlagt de respektive stadsgartnere, i Søllerød og Birkerød 
sorterer de under vejingeniøren, nord for Farum sø og Furesø er 
de underlagt amtsvejinspektøren og det kan derfor ikke vække 
forbavselse, at de mange steder bliver passet som veje — til trods 
for at det i virkeligheden er et storslået parkanlæg. 


Park, have, natur 

Det må være terrainet og de byplanmæssige og sociale forudsæt- 
ninger, der må være bestemmende for de grønne rekreative 
arealers indretning. Traditioner og gamle erfaringer slår ikke til, 
fordi samfundet, og som følge heraf behovet, er underkastet en 
stadig udvikling. Men kommunale haveanlæg og udformningen 
af boligens friarealer bygger på en traditionel stil — på den roman- 
tiserede søndagsnatur — på flugten fra virkeligheden. 
Forbilledet er rigmandshavens velplejede græsplæne og natur- 
sceneriets brogede mangfoldighed, og dette tema gentages i een 
uendelighed med ganske små og uvæsentlige variationer. Se selv — 
ideologisk, kunstnerisk eller oplevelsesmæssigt er der ingen forskel 
på Utterslev mose, Valbyparken, Damhusengen eller alle de mange 
småparker, hvor man har klattet om sig med træer og buske. Der 
er pæne planter, store græssletter og vilde blomster, men ingen 
kontraster, overraskelser eller store virkninger. 

Hvem tænker f. eks. på fæstningsvolde, bastioner og grave, når 
der tales om det københavnske voldkvarter? 

Forestiller de fleste sig ikke bare et grønt område med masser af 


træer med dybe skygger og med fodhegn langs gangene? I virke- - 


ligheden ejer vi i vore gamle fæstningsanlæg: Kastellet, voldene 
på Christianshavn og delvis også i Østre anlæg, haveanlæg af en 
meget stor plastisk, skulpturel virkning — men jordformerne er 
skjulte eller slørede af en mængde ligegyldige, selvsåede træer. 

Det københavnske parkvæsen hæger og værner om træer og alt, 
hvad der har karakter af skov. Træerne bevares for enhver pris 

Nørreport set fra Nørrevoldgade, maleri af C. V. 
Eckersberg ca. 1807 (originalen på Frederiksborg). 
Voldenes smukke plastiske form fremtræder tydeligt. 


Kastellet er et enestående anlæg af sin art. En se- 
værdighed af høj rang, men det får man til daglig 
ikke noget indtryk af, fordi voldene er skjult af en 
skov af selvsåede træer. Disse ligegyldige træer må 
JLjernes, kun enkelte karakterfulde bør bevares, således 
at man kan fornemme de klare plastiske jordformer. 

ibavns parkarealers fordeling i bylegemet 


akarealer over 2000 m2 er angivet med mørk tone og deres indflydelsesområde med lysere tone. (Udarbejdet af stadsgartneren til stadsingeniørens direktorats 

og tit på bekostning af noget mere værdifuldt, men måske for 
ikke at blive uvenner med dagspressen, som af princip altid synes 
at være imod træfældning. 

Tænk, om. Kastellet og voldene virkelig kunne rejse sig klart og 
plastisk op af gravene. Tænk, om man turde fælde træer, så byens 
gamle parker fremtrådte som haver, som noget bevidst, noget som 
udtrykker en klar ide, en form eller bevægelse. 

Medens man i de fleste storparker har arbejdet naturalistisk og 
irrationelt, har man i de mindre anlæg arbejdet mere gartnerisk 
og logisk for at udnytte pladsen. Man dyrker blomster og til- 
danner alléer, indretter soppebassin og hvilehaver, hvor hver ting 
er et selvstændigt element. 

Anlæget byder havekunstnerisk på mange muligheder, men det er 
som om det københavnske parkvæsen ikke har udnyttet alle disse. 
Den diskussion og de nydannelser, der er sket indenfor have- 
arkitektkredse, har kun sat sig enkelte spor. 

Tyvernes klart opdelte haveform kan studeres i Enghaven (1929), 
udført efter tegning af forhenv. stadsarkitekt Holsøe og stadsgart- 
ner Fabricius-Hansen, og efter samme linier er også anlæget ved 
Sundby torv (1934), udført efter tegning af arkitekt Steen Eiler 
Rasmussen. 

Et arbejde af E. Erstad-Jørgensen kan ses i anlæget ved Hans 
Tavsensgade, men tredivernes eksperimenter og hele den eksperi- 
mentelle rationelle skole som er knyttet til C. Th. Sørensen, er 
slet ikke repræsenteret. 

G. N. Brandt satte gennem sit arbejde som kommunegartner i 
Gentofte et personligt præg på de kommunale anlæg. Hellerup 
strandpark står således som et fint monument for tyvernes engelsk 
inspirerede ny-klassicisme og Mariebjerg kirkegård er uden at 
gøre krav på det en park af stor æstetisk værdi. 
Havekunstnerisk set fører kommunerne den politik, at deres egne 
folk skal lave alt, de skal være selvforsynende, og parkens ind- 
retning betragtes som en rent teknisk opgave. Når det derimod 
drejer sig om udarbejdelsen af forslag og tegninger til skoler, 
biblioteker, aldersrenteboliger eller rådhuse, henvender kommu- 
nen sig gerne til private arkitekter for at få de nyeste og bedste 
løsninger frem, evt. i form af offentlige konkurrencer. 

Noget lignende burde gælde de offentlige haver. 


Parkkultur 


Ved indgangen til alle offentlige parker er der et skilt, hvor der 
blandt andet står: Det er forbudt at henkaste papir, af brække 
grene, klatre i træer, gå i busketterne, afplukke blomster o.s.v.... 
Haven stilles under publikums beskyttelse og der er åbent fra 
solopgang til solnedgang. 

Trods disse forskrifter ligner parker og udflugtsområder dagen 
efter en fridag lossepladser af efterladte papirer, flasker og kon- 
servesdåser, og der må sættes store arbejdsstyrker ind på dette 
uproduktive oprydningsarbejde. De øvrige ordensregler over- 
holdes, når opsynet er i sigte; de ældre siger ikke noget til de 
LÆR for enhver foretrækker at passe sit og undgå ubehagelig- 

eder 


Nattelukningen betyder, at det kun er folk i særlige ærinder, der 

Mariebjerg kirkegård, Arkitekten, månedshæfte 
3, 1946. 


På Bagerplads i Rønne har man en forsænket blom- 
sterhave med bænke og springvand, åben hele døgnet. 
Parker bør også kunne bruges efter mørkets frembrud. 

Jacob Bergman: Folkeparken i Sundbyvester 
1 :3000. (Gengivet efter ,,Havekunst") 

Poul Holsøe og V. Fabricius Hansen: Enghaveparken 

Poul Holsøe og V. Fabricius Hansen: Enghaveparken. 1. Enghaveplads, 2. Ny Carls- 
bergvej, 3. Ejderstedsgade, 4. Lyrskovgade, 5. Indgang med to kiosker, 6. Eva med æblet, 
7. Bassin, 8. Staudehave, 9. Rosenhave, 10. Legeplads med apparater, 11. Rulleskøjtebane, 
12. Plads for boldspil, 13. Musiktribune, 14. Læskur. Alleer af elme omgiver arealet. 
1:3000. (Gengivet efter C. Th. Sørensen ,,Om Haverf ), 

forcerer hegnene, til gengæld nyder de godt af afspærringen, når 
de først er kommet indenfor. Parken burde være åben hele døgnet, 
evt. kunne hovedgangen være belyst. 

Officielt er parkerne fælleseje, og som sådan skulle vi alle have 
indflydelse på deres drift, men har man nogensinde hørt, at 
parkadministrationen har lavet befolkningsanalyser eller har 
spurgt brugerne om deres ønsker? Nej! Derfor betragtes det 
grønne som uforanderligt, noget som slides og udnyttes til det 
yderste, og parken og de grønne områder slides — for der er ingen 
andre steder at gå hen. 

Når drengene brækker grene af for at lave bue og pil, spyd og 
piske, eller når de slæber kviste sammen for at bygge huler, så 
er det vist ikke for at være uartige, men fordi parken er det eneste 
sted, hvor de kan lege og skaffe sig disse materialer. 

Når børn foretrækker at lege i busketter frem for på legepladser, 
er det, fordi , junglen" er mere spændende end ,,ørkenen”. Konse- 
kvensen af børns ,,lyssky” tilbøjeligheder burde være, at man i 
parkerne søgte at imødekomme disse behov hos børnene. 
Hvorfor kan parkerne ikke have særlige ,,legelunde” og hvorfor 
ikke forsyne dem med kviste, grene, tagrør, klodser og al den 
slags, som børn nu holder af at lege med? 

Forudsætningen for, at man kan få en bedre parkkultur, er, at 
parkerne fungerer rigtigt og at det besøgende publikum også på 
legal vis kan komme af med deres kraftoverskud, men desforuden 
må der gennem et omfattende oplysnings- og progagandaarbejde 
gøres enhver forståeligt, at parkerne virkelig er et fælleseje og det 
er enhvers pligt og interesse at værne om disse værdier og hindre 

Når børn foretrækker at lege alle andre steder end på 
legepladserne, er det fordi ,, junglen" og vandet er 
mere spændende end , ørkenen”. (Fra Utterslev mose) 


Stadsgartnerens budget 

Københavns kommunes budget 1948—49. 
Stadsgartnerens alm. område 2.684 mill. kr. 
heraf kr. 148.000 til reservebetjente, 


-— -… 7.000 - uniformer, 
—  -… 86.000 - legepladslærerinder, 
—  -… 41.000 - skøjtebaner, 


udenfor dette budget 40.000 kr. til musik og under- 
holdning. 


Til eleverne i kommuneskolernes 1. klasser er 
der dog enkelte gange blevet udleveret en 
lille fortegnelse over legepladser, udarbejdet 


af stadsgartneren. 


Farkunderholdning i København sommeren 1949. 


andre i at begå ødelæggelser i tankeløshed. Parkbetjente, sådan 
som de offentlige lysthaver og Københavns kommune har dem, 
er da en uting og vidner om, at der er noget, der hinker; lad 
være, at de i øjeblikket er nødvendige, men hvorfor skal de være 
offentlige bussemænd, dem har vi jo nok af i forvejen. Var det ikke 
bedre at give opsynet en pædagogisk uddannelse og give dem lov 
til, hvor de kom frem, at hjælpe og vejlede. De skulle være børne- 
nes venner og hjælpe dem med at lave huler og ordne indbyrdes 
stridigheder. 

Der må arbejdes på at gøre parkpolitiet overflødigt — asociale 
elementer og boligløse, der overnatter i parkerne, afskaffes ikke 
ved at udvide politiets opsynsarbejde. Forsøgsvis burde man 
bruge en del af opsynsbudgettet til en pressekampagne for høj- 
nelse af parkkulturen, så publikum selv holder opsyn. 


Oplysning, presse og reklame 


Kontakten mellem publikum og de grønne væsener er i øjeblikket 
yderst ringe. Den indskrænker sig til små notitser i aviserne om 
parkers og legepladsers indvielse, en sjælden gang refererer dags- 
pressen et par tal fra en budgetbehandling, og i den varme 
sommertid, hvor asfalten koger i stenørkenen, plejer man at be- 
klage, at militæret stadig holder de nedlagte og strategisk værdi- 
løse forter lukket for publikum. Om vinteren får man meddelel- 
ser om, hvor der er kunstige og naturlige skøjte- og kælkebaner, 
men ellers passer hver sit, og selv i faglige tidsskrifter offentlig- 
liggøres der sjældent planer eller betragtninger over parker og 
udflugtsområder. Havde man ikke de enkelte kommuners og 
væseners årsberetninger, kunne man tro, at det var statshemme- 
ligheder. Hvad der sker i parkerne, hvad der er i blomst til en 
bestemt tid og hvor det er særlig godt at tage hen, hører man 
ikke meget om. I Stockholm derimod er der en hel oplysnings- 
service. Gennem små meddelelser fra parkafdelingen holder man 
gennem aviserne stadig publikum underrettet om, hvad der sker, 
hvad man planter og hvorfor man netop vælger disse arter. 


Efter svensk forbillede har Københavns kommune arrangeret en 
særlig parkunderholdning — gratis friluftsunderholdning om afte- 
nen i de varme sommermåneder. Ideen er god og er slået vældig 
an, nu mangler man blot at arrangere noget den øvrige del af 
året. Parkunderholdningen bør suppleres med instruktion og 
vejledning. En begyndelse har man allerede med de legepladser, 
hvor der er legepladslærerinder. Disse burde dog af navn og gavn 
ombyttes med pædagogisk uddannede legepladsledere. Mester- 
Jakelteatre, børneforestillinger, ski- og skøjteinstruktioner vil være 
naturlige offentlige foranstaltninger i de forskellige kvarterer og 
bydelsparker i bestræbelserne for at skabe kontakt med børnene. 
Udgivelse af kortmateriale over parker, legepladser, grønne stier 
og udflugtsområder burde også tages op i større stil — mange 
rekreative arealer udnyttes ikke effektivt, fordi deres tilstedevæ- 
relse ikke er almindelig bekendt. 

De grønne væsener burde i højere grad skilte med deres herlig- 
heder og fortælle folk, hvad der gemmer sig bag gitre og låger. 
For udenforstående er det ikke umiddelbart indlysende, at f. eks. 

Smedelinien, der går som en ring uden omkring Kastellet, 
adskilt fra Grønningen af vand, er offentlig tilgængelig. Haven ved 
Sct. Petri kirke ser fra Nørregade ud som lukket land, det er kun 
dem, der ved det, der finder den lille dør i Sct. Pedersstræde og 
opdager den herlige plet. 


Lidt statistik 

Siden århundredskiftet er der sket en stor udvidelse af park- 
arealet i Københavns kommune: fra 1,37 m> pr. indb. (1897) 
til 7 m2 (1944). Men samtidig er byen vokset så stærkt, at afstan- 
den ud til det åbne land, der før kunne tilbagelægges til fods på 
3 kvarter, nu er vokset til det 5—10-dobbelte. Den stærke ud- 
bygning af de enkelte kvarterer betyder desuden, at rekreative 
funktioner, der før blev løst på ubebyggede grunde, nu er hen- 
lagt til offentlige pladser fjernt fra de enkelte boliger. 

I en beretning fra stadsingeniørens direktorat 1943—44 har stads- 
gartner Jacob Bergmann skrevet en artikel om Københavns parker, 
hvori det fastslås, at man i sammenligning med andre storbyer 
må stile efter at få mindst 12 m> park pr. indbygger. Malmø har 
allerede 12 m>, men Østerbro har kun 2,4, det ydre Nørrebro 1,6 
og Vesterbro 0,8 m2 pr. indbygger. 

Byen vokser stadig — fejlene gentages i omegnen. Sommer efter 
sommer går — de urimelige forhold fortsætter. Muligheder for- 
spildes, penge ødes bort og mange, alt for mange, når aldrig ud 
til det grønne, ud i solen, ud til nye oplevelser. 


Konklusion 


København har for få parker. De forhåndenværende muligheder 
må derfor udnyttes langt bedre end hidtil. En forudsætning herfor 
ér: 

1. Sideordnet med egnsplanen må der laves en generalplan for 
Københavnsegnens grønne områder, efter hvilken alle parker, 
legepladser og udflugtsområder indrettes og drives. 

2. Administrationsskel, som i dag forhindrer en effektiv udnyttelse 
af arealerne, må erstattes af et fælleskommunalt og statsligt sam- 
arbejde. 

3. Gennem en landsbyggelov må der sikres parkarealer ved alle 
boliger. Der må pålægges kommunerne pligt til at reservere 
arealer til rekreative formål, både for boliggrupper, kvarterer 
og bydele. 

4. De gartneriske kræfter må suppleres med pædagoger, arkitekter, 
Journalister, havearkitekter, skuespillere og reklamefolk. Der må 
afholdes offentlige konkurrencer om parkernes udformning. 

5. Gennem dagspressen, og ved bedre indretning af parkerne, 
må de grønne væsener etablere en venlig og fortrolig kontakt med 
publikum, således at det uproduktive opsyn kan reduceres stærkt. 

